Opatrenie v nadväznosti na uznesenie Európskeho parlamentu o otvorenej, efektívnej a nezávislej administratíve Európskej únie, ktoré prijala Komisia 4. októbra 2016
1.
Uznesenie, ktoré podľa článku 128 ods. 5, článku 123 ods. 2 a článku 46 ods. 6 rokovacieho poriadku Európskeho parlamentu predložil Výbor pre právne veci (JURI)
2.
Referenčné číslo EP: B8-0685/2016 / P8_TA-PROV(2016)0279
3.
Dátum prijatia rezolúcie: 9. jún 2016
4.
Predmet: Európske správne právo
5.
Stručná analýza/hodnotenie uznesenia a požiadaviek, ktoré obsahuje:
Európsky parlament, po tom, čo pripomenul, že vo svojom uznesení z 15. januára 2013 vyzval v súlade s článkom 225 Zmluvy o fungovaní Európskej únie (ZFEÚ), aby sa prijalo nariadenie o otvorenej, efektívnej a nezávislej administratíve Európskej únie podľa článku 298 ZFEÚ, pričom Komisia žiaden návrh nepredložila, vyzýva Komisiu, aby zvážila návrh nariadenia Európskeho parlamentu a aby predložila legislatívny návrh, ktorý má byť zahrnutý do jej pracovného programu na rok 2017.
Návrh nariadenia, ktorý vypracovala pracovná skupina Výboru pre právne veci (JURI) zriadená v roku 2013, obsahuje súbor administratívnych práv a povinností, ktoré by si Parlament želal zaviesť, je pripojený k tomuto uzneseniu.
6.
Odpoveď na požiadavky a prehľad opatrení, ktoré prijala alebo zamýšľa prijať Komisia:
Komisia je vďačná Európskemu parlamentu, že predostrel dôležitú tému otvorenej, efektívnej a nezávislej administratívy Európskej únie. Dôkladne analyzovala prácu vykonanú Parlamentom a bude naďalej spolupracovať s Parlamentom a inými inštitúciami na všetkých možnostiach a dobrých argumentoch týkajúcich sa toho, kde a ako môžeme zlepšiť fungovanie našej administratívy.
Komisia je odhodlaná zabezpečiť, aby občania, podniky a zainteresované strany mohli spolupracovať s administratívou, ktorá je otvorená, nezávislá a efektívna. Na tento účel Komisia, ako aj ďalšie inštitúcie a orgány majú dobre zavedený súbor horizontálnych pravidiel, ktoré riadia jej správnu prax. Tento zahŕňa okrem iného všeobecné ustanovenia kódexu dobrej správnej praxe, ako aj rad ustanovení týkajúcich sa služobného poriadku a nariadenia o rozpočtových pravidlách, ochrany údajov a prístupu k dokumentom, aby sme spomenuli aspoň niektoré. Je dôležité, aby existujúce opatrenia boli pravidelne revidované, aby odzrkadľovali akékoľvek zmeny, ktoré môžu postupne nastať.
Komisia takisto zdôrazňuje potenciál služieb elektronickej verejnej správy s cieľom znížiť administratívnu záťaž a zvýšiť efektívnosť verejných správ
, ako aj portálu transparentnosti EÚ, ktorý poskytuje občanom priamy prístup k informáciám, čím sa im umožní, aby boli lepšie informovaní a lepšie pripravení sledovať a zúčastňovať sa na rozhodovacom procese EÚ.
Popri uplatniteľných horizontálnych pravidlách a postupoch sa kultúra a každodenná práca administratívy EÚ riadi zásadami dobrej správy vecí verejných. Tieto zásady zahŕňajú zákonnosť a proporcionalitu, prístup k spisu a povinnosť odôvodnenia, rovnaké zaobchádzanie a nediskrimináciu, nadčasovosť, právo byť vypočutý a práva týkajúce sa používania jazykov.
Komisia analyzuje každý prípad údajného nesprávneho úradného postupu a bude sa usilovať o nápravu akýchkoľvek chýb, ku ktorým došlo. Okrem toho konštruktívne spolupracuje v rámci vyšetrovaní európskeho ombudsmana, ktoré sa týkajú jej činností.
Keďže EÚ vykonáva celý rad rôznych, zväčša vysoko špecializovaných činností, jej administratíva takisto vychádza z pravidiel špecifických pre jednotlivé sektory. Občania a podniky dotknuté takýmito špecializovanými činnosťami majú zaručené osobitné administratívne práva.
Komisia nie je v tomto štádiu presvedčená, že by prínosy vyplývajúce z používania legislatívneho nástroja, ktorý by kodifikoval správne právo, prevážili náklady. Prijať tento návrh Parlamentu by neznamenalo iba nové právne predpisy. Vyžadovalo by si to aj značný objem revízie existujúcich právnych predpisov EÚ. Aj keby sa ku kodifikácii pristúpilo opatrne a so zmyslom pre primeranosť, je pravdepodobné, že by viedla k problémom pri vymedzení medzi všeobecnými a osobitnými pravidlami – nesprehľadnila by právne predpisy ani by neuľahčila právne spory pre dotknutých občanov a podniky.
Kodifikáciou by sa takisto odstránila flexibilita potrebná na prispôsobenie sa osobitným potrebám. Tieto problémy a ťažkosti boli takisto potvrdené návrhom nariadenia Európskeho parlamentu. V texte sa neuvádza, aké nedostatky a nesúlad existujú v súčasných právnych predpisoch a aké je teda odôvodnenie predloženia horizontálnych legislatívnych riešení ako primeranej odpovede na riešenie nedostatkov a nesúladu v súčasných právnych predpisoch. Neposudzuje sa v ňom ani konkrétny vplyv ustanovení, ktoré obsahuje.
Zatiaľ čo podľa textu návrhu by nemali byť dotknuté existujúce pravidlá a práva podľa osobitných právnych predpisov Únie, nestanovuje žiadny právny mechanizmus na zabezpečenie vymedzenia medzi všeobecnými a osobitnými pravidlami. Skôr sa zdá, že navrhuje, aby sa naďalej uplatňovali analýzy jednotlivých prípadov. Napokon existuje otázka, ako určiť administratívne činnosti inštitúcií a orgánov podliehajúcim novým pravidlám.
Namiesto zapojenia sa do veľmi zložitého procesu kodifikácie s neistou pridanou hodnotou Komisia zastáva názor, že by sme mali naďalej riešiť konkrétne problémy, keď vzniknú, analyzovať ich hlavné príčiny a potom prijať také opatrenia, ktoré sú potrebné.
_________
� Pozri Európsky akčný plán pre elektronickú verejnú správu Komisie na roky 2016 – 2020.

